  Майя Бывальцева Туннэ, 13-тӥ оштолэзе, Норвегиысь Каутокейноын ӧжыт лыдъем калыкъёслэн кылъёсынызы кырӟанъя Liet International калыккуспо конкурс ортчоз (сое пичи калыкъёслэн Евровиденизы шуо). Кутсконэз Москва дыръя 20 часын. Тодэ вайытом, удмурт кылын кырӟалоз Татарстанысь Бавлы ёросысь Утор (Николашкино) гуртын вордӥськем Павел Александров. Со «Ваньмыз ортче» кырӟанзэ быдэстоз. Павеллы юрттозы крезьгурасьёс Дмитрий Якимов но Илья Тишин. Вожвылъяськонэ оглом 8 кунъёсысь но улосвылъёсысь пӧртэм калыкъёслэн кырӟасьёссы пыриськозы. Кызьы ивортӥз Дмитрий Якимов, валтӥсь репетицизы ог час но ӝыны ортчыса кутскоз. Та дырозь Башкириысь гинэ кырӟасьёсты кылзыны быгатӥллям, «милемлы туж кельшиз». Солэн верамезъя, куд-ог тырмымтэос вань радъян ласянь, но соос бадӟымесь ӧвӧл. «Со, дыр, норвежецъёслэн лякыт сямынызы но практичной луэменызы герӟаськемын, со 2012-тӥ арен но испанецъёсын ӵошатыса (2012-тӥ арын таӵе ик вожвылъяськонэ Испание Дмитрий ветлӥз IB&4CP группаен — ред.)», — вераз крезьгурась. Оглом ке, солэн кылъёсызъя, омыр туж эшлыко. «Толон быдэс ӝыт шотландецъёсын но французъёсын кырӟамы. Таяз арын пыриськисьёс пӧлын ми Павелэн тужгес егитъёсыз кадь». Вожвылъяськонысь меӵак возьматонэз учкыны луоз . ВАТСАН Европаысь ӧжыт лыдъем калыкъёс понна Liet International вожвылъяськон 2002-тӥ арысен ортчытъяське. Отын котькуд калык аслаз кылынызы кырӟанъёсты быдэстыны быгатэ. Удмуртъёс та конкурсэ куинетӥзэ пыриськозы ини. 2011-тӥ арын Италиын Silent Woo Goore группа пыриськиз (2-тӥ инты басьтӥз), нош 2012-тӥ арын Испаниын — IB&4CP группа (9-тӥ инты). Тегъёс: Лулчеберет вожвылъяськон удмуртъёс кырӟан  